કટોકટીના ૪૦ વર્ષ બાદ કમનસીબે ઇતિહાસનું કાળચક્ર ફરી એકવાર ન્યાયતંત્રની વિશ્વસનીયતાના કુઠારાઘાતની એરણે આવીને ઊભું છે. મોદી સરકારે સત્તાનાં સૂત્રો સંભાળ્યા ત્યારથી જ એક દૃષ્ટિએ જોઈએ તો સરકાર અને સુપ્રીમ કોર્ટે અનેક મુદ્દે આમને-સામને શિંગડા ભરાવ્યાં છે. મોદી સરકારે ન્યાયાધીશોની નિમણૂકમાં કોલેજિયમ પ્રથાને રદ કરવાનો નિર્ણય કર્યો હતો અને આ નિર્ણયને સુપ્રીમ કોર્ટની બંધારણીય બેન્ચે ફગાવી દીધો હતો. ત્યારબાદ, મોદી સરકાર અને ન્યાયતંત્ર વચ્ચેનું ઘર્ષણ અને સંઘર્ષ અનેક વખત ઊડીને આંખે વળગે છે. એક તબક્કે સુપ્રીમ કોર્ટના ચીફ જસ્ટિસ ટી.એસ.ઠાકુર જાહેરમાં રડી પડ્યા હતા અને ડૂસકાં ભરતાં તેમણે કહ્યું હતું કે, ભારત સરકાર હાઈકોર્ટ અને સુપ્રીમ કોર્ટમાં ન્યાયમૂર્તિઓની નિમણૂક સમયસર કરવામાં સહકાર આપતી નથી અને પરિણામે, ન્યાયતંત્ર પર ખાસ્સું દબાણ આવી રહ્યું છે. અલબત્ત, એ મામલો ત્યારે વડાપ્રધાન નરેન્દ્ર મોદીએ સલુકાઈથી સુલઝાવવાની કોશિશ કરી હતી, પરંતુ ધૂળ પરનું લીંપણ લાંબુ ચાલતું નથી.